text: Tvinger firmaer til at ansætte lærlinge  
  16 december 2010 kl. 14.05
  Håndsværksfirmaer i byggebranchen skal for fremtiden have ansat lærlinge for at få arbejde hos Region Syddanmark. 
  Regionsrådet har netop vedtaget at indføre såkaldte sociale klausuler. Det betyder, at regionen vil kræve, at virksomhederne skal beskæftige lærlinge og praktikanter, hvis de vil byde på regionens byggeprojekter.
  Beskæftigelsen af lærlinge og praktikanter skal ske i det omfang, der er normalt for branchen.
  Region Syddanmark skal i gang med sygehusbyggerier for mere end 11 milliarder kroner i de kommende år.
  - Det bliver nogle gigantiske byggeprojekter, så vi regner med at kunne få virkeligt mange lærlinge og praktikanter i gang, siger regionsformand Carl Holst (V).
  I Region Syddanmark mangler 294 unge i øjeblikket en lære- eller praktikplads i byggebranchen.
  